CELEX: 31981D0265
Language: el
Date: 1981-03-27 00:00:00
Title: 81/265/ΕΟΚ: Απόφαση τής Επιτροπής τής 27ης Μαρτίου 1981 περί τής εισαγωγής, μέ ατέλεια δασμών, τών εμπορευμάτων τά οποία προορίζονται νά διανεμηθούν ή νά διατεθούν δωρεάν στά θύματα τού σεισμού πού έπληξε τήν Ελληνική Δημοκρατία τόν Φεβρουάριο τού 1981 (Το κείμενο στην ελληνική γλώσσα είναι το μόνο αυθεντικό)

Avis juridique important

|

31981D0265

81/265/ΕΟΚ: Απόφαση τής Επιτροπής τής 27ης Μαρτίου 1981 περί τής εισαγωγής, μέ ατέλεια δασμών, τών εμπορευμάτων τά οποία προορίζονται νά διανεμηθούν ή νά διατεθούν δωρεάν στά θύματα τού σεισμού πού έπληξε τήν Ελληνική Δημοκρατία τόν Φεβρουάριο τού 1981 (Το κείμενο στην ελληνική γλώσσα είναι το μόνο αυθεντικό)  

Επίσημη Εφημερίδα αριθ. L 122 της 06/05/1981 σ. 0032

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 27ης Μαρτίου 1981  περί της εισαγωγής, με ατέλεια δασμών, των εμπορευμάτων τα οποία προορίζονται να διανεμηθούν ή να διατεθούν δωρεάν στα θύματα του σεισμού που έπληξε την Ελληνική Δημοκρατία τον Φεβρουάριο του 1981  (Το κείμενο στην ελληνική γλώσσα είναι το μόνο αυθεντικό)  (81/265/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 1410/74 του Συμβουλίου της 4ης Ιουνίου 1974 περί της δασμολογικής μεταχειρίσεως στην οποία υπόκεινται τα εμπορεύματα που εισάγονται για να τεθούν σε ελεύθερη κυκλοφορία λόγω καταστροφών, οι οποίες έχουν πλήξει ένα ή περισσότερα Κράτη μέλη (1), και ιδίως το άρθρο 2,  την αίτηση, την οποία υπέβαλε η Κυβέρνηση της Ελληνικής Δημοκρατίας στις 20 Μαρτίου 1981, οι για να επιτραπεί η ατελής εισαγωγή των εμπορευμάτων τα οποία προορίζονται να διανεμηθούν ή να διατεθούν δωρεάν στα θύματα του σεισμού που έπληξε την Ελληνική Δημοκρατία τον Φεβρουάριο του 1981,  Εκτιμώντας:  ότι ο σεισμός αυτός αποτελεί καταστροφή κατά την έννοια του κανονισμού (ΕΟΚ) αριθ. 1410/74·  ότι, για να έχει η Επιτροπή τη δυνατότητα να ενημερώνεται σχετικά με τη χρησιμοποίηση των εμπορευμάτων που εισάγονται με ατέλεια δασμών, πρέπει η Κυβέρνηση της Ελληνικής Δημοκρατίας να κοινοποιεί τις διατάξεις τις οποίες θεσπίζει για να εμποδίσει τη χρησιμοποίηση των εισαγομένων εμπορευμάτων, με ατέλεια δασμών, για σκοπό άλλο του προβλεφθέντος· ότι, επίσης, η Επιτροπή πρέπει να ενημερώνεται για τον όγκο και το είδος των πραγματοποιουμένων εισαγωγών·  ότι πραγματοποιήθηκαν οι διαβουλεύσεις με άλλα Κράτη μέλη οί οποίες προβλέπονται στο άρθρο 2 του κανονισμού (ΕΟΚ) αριθ. 1410/74,  ΨΟ48,3 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Τα εμπορεύματα τα οποία εισάγονται για να τεθούν σε ελεύθερη κυκλοφορία από τους κρατικούς οργανισμούς, ή τους εγκεκριμένους από τις αρμόδιες ελληνικές αρχές οργανισμούς, με σκοπό να διανεμηθούν δωρεάν στα θύματα του σεισμού που έπληξε την Ελληνική Δημοκρατία τον Φεβρουάριο του 1981, ή να διατεθούν δωρεάν στους σεισμοπαθείς, παραμένοντας συγχρόνως στην κυριότητα των εν λόγω οργανισμών, εισάγονται με ατέλεια δασμών, φορολογικών επιβαρύνσεων ισοδυνάμου αποτελέσματος, γεωργικών εισφορών και άλλων επιβαρύνσεων κατά την εισαγωγή, οι οποίες προβλέπονται στο πλαίσιο της Κοινής Γεωργικής Πολιτικής και των ειδικών καθεστώτων τα οποία ισχύουν για ορισμένα εμπορεύματα που προκύπτουν από τη μεταποίηση γεωργικών προϊόντων.  2. Η ανωτέρω ατέλεια ισχύει, επίσης, για τα εμπορεύματα τα οποία εισάγονται για να τεθούν σε ελεύθερη κυκλοφορία από τις μονάδες παροχής βοηθείας, με σκοπό την κάλυψη των αναγκών των μονάδων αυτών κατά την εκτέλεση της αποστολής τους.  Άρθρο 2  Η Κυβέρνηση της Ελληνικής Δημοκρατίας κοινοποιεί στην Κοινότητα τον πίνακα των εγκεκριμένων οργανισμών οι οποίοι αναφέρονται στο άρθρο 1 παράγραφος 1.  Άρθρο 3  1. Η Κυβέρνηση της Ελληνικής Δημοκρατίας ενημερώνει ανά τρίμηνο την Επιτροπή αφού γίνει κατάταξη των προϊόντων σε μεγάλες κατηγορίες, για το είδος και την ποσότητα των εμπορευμάτων τα οποία εισάγονται με ατέλεια, κατ' εφαρμογή των διατάξεων του άρθρου 1.  2. Η Επιτροπή θα πρέπει να λάβει τις πρώτες πληροφορίες, οι οποίες αναφέρονται στην παράγραφο 1, το αργότερο στις 10 Ιουλίου 1981 και τις επόμενες κοινοποιήσεις τη δεκάτη ημέρα του μήνα που έπεται του τριμήνου πολιτικού έτους στο οποίο αναφέρονται οι εν λόγω κοινοποιήσεις.  Άρθρο 4  Η Κυβέρνηση της Ελληνικής Δημοκρατίας κοινοποιεί στην Επιτροπή τα μέτρα τα οποία θα λάβει για να εξασφαλίσει την τήρηση των διατάξεων του άρθρου 4 του κανονισμού (ΕΟΚ) αριθ. 1410/74.  Άρθρο 5  Η παρούσα απόφαση αρχίζει να ισχύει από τις 24 Φεβρουαρίου 1981.  Άρθρο 6  Η παρούσα απόφαση απευθύνεται στην Ελληνική Δημοκρατία.  Έγινε στις Βρυξέλλες, στις 27 Μαρτίου 1981.  Για την 'Επιτροπή  Etienne DAVIGNON  Αντιπρόεδρος  (1) ΕΕ αριθ. L 150 της 7. 6. 1974, σ. 4.